Vrywilligers spring in oor staking by dieretuinArgieffoto Jenny Moodley, woordvoerder van Johannesburg Parke, het Sondag gesê die staking het Donderdag begin en busse vol skoolkinders moes Vrydag by die dieretuinhekke weggewys word. Volgens Moodley het die dieretuin Vrydag ŉ hofbevel gekry om werkers te dwing om terug te keer werk toe. “Ons hoop die werkers sal Maandag sal terugkeer werk toe. Volgens die hofbevel moet hulle vir werk aanmeld of dissiplinêre stappe sal teen hulle gedoen word,” het Moodley gesê. Ten minste 300 vrywilligers het ingespring om hokke skoon te maak en diere te voer, hoewel hulle Vrydag gedreig is om op te hou werk. Die stakende werkers eis salarisverhogings en is ook ongelukkig oor posgraderings. Intussen het Paul Tlhabang, woordvoerder van die munisipalewerkersvakbond, Samwu, Sondag gesê die vakbond distansieer hom van die staking en wil nie deelneem aan die “fees van stakings” regoor die land nie. Tlhabang het gesê hulle het eers Vrydag van die staking gehoor toe dit in die media gerapporteer is, maar neem nie daaraan deel nie, aangesien hulle tans met die dieretuin se bestuur oor die salariskwessie onderhandel. “Dit lyk vir ons soos geborgde wetteloosheid, want ons is klaar besig om met die bestuur van alle munisipale entiteite regoor die stad te vergader,” het hy gesê. “Ons weet nie wat het aanleiding gegee tot hierdie staking nie en ons wil nie daaraan deelneem nie.”